
Federația Română de Șah, împreună cu Ministerul Educației Naționale, au încheiat în anul 2014 Protocolul de colaborare nr. 300/19.05, pentru derularea programului național „Educație prin șah” în învățământul preuniversitar, protocol ce a funcționat timp de 2 ani, cu rezultate foarte bune în ceea ce privește implementarea șahului ca disciplină opțională în școlile din România.

Principalele obiective atinse au fost:

· Dotarea a 500 de unități de învățământ cu truse necesare activității în cadrul disciplinei opționale „Educație prin șah”

· Aprobarea manualului pentru anul I de studiu

· Au fost pregătite peste 2500 de cadre didactice, prin cursurile de formare continuă, desfășurate prin Casa Corpului Didactic, pentru predarea disciplinei „Educație prin șah”

· A fost aprobată programa pentru anul II de studiu

Având în vedere buna colaborare dintre Ministerul Educației și Cercetării și Federația Română de Șah, vă rugăm să fiți de acord cu încheierea unui nou protocol de colaborare pe o perioadă de 4 ani, prin care să continuăm demersurile făcute în predarea șahului ca materie opțională în școli, cu următoarele obiective:
· Introducerea materiei „Educație prin șah” la orele de educație fizică pentru elevii care au scutire de la efortul fizic

· Pregătirea cadrelor didactice din învățământul preuniversitar prin cursuri de formare organizate de FRȘah prin Casa Corpului Didactic, indiferent de specializarea absolvită în facultate.

· Continuarea dotării unităților de învățământ cu trusele necesare predării șahului

· Recunoașterea de către Ministerul Educației și Cercetării și a campionatelor naționale de șah pentru copii și juniori

· Aprobarea manualului pentru anul II de studiu

· Aprobarea programei pentru anul III și IV de studiu

· Organizarea, în parteneriat a unui Concurs Național de șah între Palatele Copiilor din țară, în sistemul on-line pe perioada stării de alertă și în fizic în general
· Monitorizarea și sprijinirea unităților de învățămând care au ca obiect opțional „Educație prin șah”

· Constituirea unei comisii mixte de monitorizare a programului național „Educație prin șah”

Cu convingerea că vom avea o colaborare fructuoasă, vă asigurăm de toată considerația mișcării șahistice din România.

Președinte FRȘah

